გუნარ მიურდალი
გუნარ მიურდალი (შვედ. Gunnar Myrdal; დ. 6 დეკემბერი, 1898, გუსტაფსი — გ. 17 მაისი, 1987, სტოკჰოლმი) — შვედი ეკონომისტი, სოციოლოგი და პოლიტიკოსი. 1974 წელს, ფრიდრიხ ჰაიეკთან ერთად მიიღო ნობელის პრემია ეკონომიკის დარგში „ინოვაციური ნაშრომისთვის ფულის თეორიაში და ეკონომიკური, სოციალური და ინსტიტუციური მოვლენების ურთიერთდამოკიდებულების საფუძვლიანი ანალიზისთვის“. ასევე ცნობილია, თავისი ნაშრომით „ამერიკული დილემა: ნეგროების პრობლემა და თანამედროვე დემოკრატია“. დაიბადა გუსტაფსში (შვედეთი), დაამთავრა იურიდიული სკოლა სტოკჰოლმში. სტოკჰოლმის უნივერსიტეტის სამართლის დოქტორი, მოგვიანებით, ამავე უნივერსიტეტის პროფესორი. მუშაობდა გაეროს ეკონომიკური კომისიიის ევროპის მიმართულების აღმასრულებელ მდივნად. ფრენკ სეიდმანისა და ვებლენ-კომონსის პრემიების ლაურეატი.